COM7 ไม่หวั่นกระแสสหรัฐฯแบน HUAWEI มั่นใจผลงานปี 62 โตแกร่ง ลุยจัดทัพสินค้าขยายตลาดเพิ่ม
COM7 ไม่หวั่นกระแสสหรัฐฯแบน HUAWEI มั่นใจผลงานปี 62 โตแกร่ง ลุยจัดทัพสินค้าขยายตลาดเพิ่ม
COM7 ไม่หวั่นกระแสสหรัฐฯแบน HUAWEI มั่นใจผลงานปี 62 โตแกร่ง ลุยจัดทัพสินค้าขยายตลาดเพิ่ม
21 พ.ค. 2562

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า ตามที่มีข่าวออกมากรณีที่สหรัฐฯ ประกาศแบน HUAWEI และต่อมา Google ได้ประกาศยุติการทำธุรกิจกับ HUAWEI นั้น บริษัทฯ ไม่กังวลกับเหตุการณ์ดังกล่าว เพราะหากมีการประกาศออกมาอย่างชัดเจน ลูกค้ามีโอกาสตัดสินใจซื้อ และสามารถเลือกซื้อแบรนด์อื่นแทนที่ได้ ซึ่ง COM7 เป็นตัวแทนจำหน่ายสมาร์ทโฟนครบทุกแบรนด์ชั้นนำในตลาดอยู่แล้ว
โดยสัดส่วนสินค้าของบริษัทฯ ในงวดไตรมาส 1/2562 กลุ่มสินค้าโทรศัพท์เคลื่อนที่ทั้งสมาร์ทโฟนและไอโฟน มีสัดส่วน 51% ของรายได้รวม และมีอัตราการเติบโต 20% เมื่อเทียบกับงวดเดียวกันของปีที่ผ่านมา โดยมีกลุ่มไอโฟนเป็นยอดขายหลักของกลุ่ม ขณะที่ สมาร์ทโฟนแบรนด์ชั้นนำยังมีโอกาสเติบโตสูง ได้แก่ SAMSUNG HUAWEI OPPO VIVO ซึ่งปัจจุบัน HUAWEI มีสัดส่วนเพียง 3% ของรายได้รวมทั้งหมด
นอกจากนี้ COM7 ไม่ได้พึ่งพิงแบรนด์ใดเป็นพิเศษ และไม่ได้ขายสมาร์ทโฟนเพียงอย่างเดียว บริษัทฯ ยังมีสินค้ากลุ่มอื่นๆ ในพอร์ตอีกมาก ได้แก่ กลุ่มแอกเซสซอรี แท็บเล็ต เดสก์ท็อป เป็นต้น รวมถึง แผนการรุกสินค้ากลุ่มเกมมิ่ง และสินค้ากลุ่ม Internet of Things (IoT) สินค้านวัตกรรมซึ่งเป็นสินค้าที่อยู่ในเทรนด์ และมีโอกาสเติบโต
 “เรามองผลกระทบเรื่องนี้เป็นสองมุม อันดับแรก หากมีการประกาศอย่างชัดเจนออกมาในเรื่องของ Google แบน HUAWEI เกิดขึ้นจริง ผลกระทบในทางลบที่จะเกิดขึ้นกับ COM7 จะน้อยมาก เนื่องจากปัจจุบัน เรามีสัดส่วนยอดขาย HUAWEI เพียง 3% ของรายได้รวมทั้งหมด ขณะเดียวกัน หากเรื่องนี้ไม่เกิดขึ้น COM7 ก็มั่นใจว่า จะเป็นโอกาสขยายตลาดสมาร์ทโฟนแบรนด์ HUAWEI และแบรนด์อื่นๆ ได้อีกมาก” นายสุระ กล่าว
ทั้งนี้ จึงมั่นใจเป้าหมายรายได้ปี 2562 จะเติบโตไม่ต่ำกว่า 10% เมื่อเทียบกับปีก่อนอยู่ที่ 27,913 ล้านบาท ขณะที่ผลประกอบการ ไตรมาส 1/2562 มีรายได้จากการขายและให้บริการอยู่ที่ 7,618 ล้านบาท เพิ่มขึ้น 18% เทียบกับงวดเดียวกันของปีที่ผ่านมา กำไรส่วนของบริษัทใหญ่อยู่ที่ 250 ล้านบาท เพิ่มขึ้น 43% เทียบกับงวดเดียวกันของปีที่ผ่านมา